Kun he sitten nousivat Jerusalemiin vievää tietä, -
Jeesus otti kaksitoista opetuslastaan erilleen ja puhui kulkiessaan heille: -
"Me menemme nyt Jerusalemiin, -
ja Ihmisen Poika annetaan ylipappien ja lainopettajien käsiin.
He tuomitsevat hänet kuolemaan ja luovuttavat hänet -
pakanoille pilkattavaksi, ruoskittavaksi ja ristiinnaulittavaksi.
Mutta kolmantena päivänä hän nousee kuolleista."
Jonkin ajan kuluttua tuli Sebedeuksen poikien äiti -
yhdessä poikiensa kanssa hänen luokseen ja -
polvistui anovasti hänen eteensä.
"Mitä haluat?" Jeesus kysyi. Nainen sanoi hänelle: -
"Lupaathan, että nämä kaksi poikaani saavat valtakunnassasi istua vierelläsi,
toinen oikealla ja toinen vasemmalla puolella."
Jeesus vastasi: "Te ette tiedä mitä pyydätte.
Onko teistä juomaan sitä maljaa, joka minun on juotava?"
"On", he vastasivat.
Silloin hän sanoi heille: "Minun maljani te vielä juottekin, -
mutta minä en määrää siitä, kuka istuu oikealla ja -
kuka vasemmalla puolellani.
Ne paikat ovat niiden, joille Isäni on ne tarkoittanut."
Kun muut kymmenen kuulivat tästä, he suuttuivat veljeksille.
Mutta Jeesus kutsui heidät luokseen ja sanoi: -
"Te tiedätte, että hallitsijat ovat kansojensa herroja -
ja maan mahtavat pitävät kansoja valtansa alla.
Niin ei saa olla teidän keskuudessanne.
Joka tahtoo teidän joukossanne tulla suureksi, se olkoon toisten palvelija, -
ja joka tahtoo tulla teidän joukossanne ensimmäiseksi, -
se olkoon toisten orja.
Ei Ihmisen Poikakaan tullut palveltavaksi, vaan palvelemaan -
ja antamaan henkensä lunnaiksi kaikkien puolesta."
Kun he lähtivät Jerikosta, Jeesusta seurasi suuri väkijoukko.
Tien vieressä istui kaksi sokeaa, -
ja kun he kuulivat Jeesuksen kulkevan siitä ohi, he alkoivat huutaa:
"Armahda meitä, Herra, Daavidin Poika!"
Ihmiset käskivät heidän olla hiljaa, mutta he huusivat entistä kovemmin:
"Armahda meitä, Herra, Daavidin Poika!"
Silloin Jeesus pysähtyi ja kutsui heidät luokseen.
"Mitä haluatte minun tekevän teille?" hän kysyi.
He vastasivat: "Herra, anna meille näkö silmiimme."
Jeesuksen kävi heitä sääliksi. Hän kosketti heidän silmiään, -
ja samassa niihin tuli näkö.
Niin miehet lähtivät seuraamaan häntä.